Det vil vi ikke. Vi vil hverken skære i satserne eller på andre måder gøre livet surt for mennesker på kontanthjælp. Tværtimod skal vi gøre mere for at hjælpe dem, der af den ene eller den anden grund har svært ved at få fodfæste på arbejdsmarkedet.



Jobcentrene skal tage flere af dem i hånden og sende dem ud i virksomhederne, som står klar til at tage imod dem. Vi tror nemlig på, at langt de fleste gerne vil tjene penge til sig selv og deres familie, indgå i et fællesskab på en arbejdsplads og samtidig yde et større bidrag til samfundet.



Nogle har behov for behandling, sprogtræning eller opkvalificering. Eller de har brug for et aktivt tilbud i kommunen eller en virksomhed på vejen ud i en egentlig ansættelse. Det afgørende er, at den enkelte får netop den hjælp, hun eller han har brug for. I dag er der for mange i kontanthjælpssystemet, der ikke får nogen målrettet hjælp til at komme i job.



Man skal selvfølgelig kunne få førtidspension, hvis man permanent har mistet evnen til at arbejde. Men hvis man godt kan arbejde, bør man hellere få hjælp til at arbejde i det omfang, der nu giver mening. Desuden skal sandsynligheden for at få tilkendt en førtidspension ikke afhænge af dit postnummer, som den gør i dag, hvor der er stor forskel fra kommune til kommune. Derfor mener vi, at ansvaret for at tilkende førtidspensioner bør overgå til en central myndighed under staten.